钦定古今图书集成/明伦汇编/官常典/第800卷 > 赵贤
## 钦定古今图书集成/明伦汇编/官常典/第800卷 > 赵贤

按《明外史》本传：“贤字良弼，汝阳人。甫冠，举嘉靖三十
五年进士。除户部主事，出监临清仓，治辽东饷，皆励
清操。历荆州知府。大水民饥，贤遍行村落，计口给赈。
已而筑堤捍水，疏渠溉田，既免于患，反获水利，民深
德之。大盗杨胜德、黄中等为乱，贤单车诣胜德垒，晓
以大义。贼叩首伏罪，中闻之，亦相率降。抚按及给事”
中张卤荐其治行，诏增俸二级。隆庆二年进湖广参
政，仍守荆州。六年累迁右佥都御史，巡抚湖广。画《便
宜十事》上之。已，复奏行《救荒四事》。时张居正综核吏
治，诸司无敢废惰，贤于巡抚中最号称职。万历四年
召为左佥都御史。明年以右副都御史巡抚山东，奏
免积逋银米七十万。入为吏部左、右侍郎。十年拜南
京吏部尚书。逾年，以病免。贤敏于政事，自为荆州，受
知于居正，故骤迁巡抚，遂至尚书。然其才自足进用，
人不以为私。以故居正没，言者争击其党，独于贤无
所指摘。及追论辽府变产事，或言贤守荆时估轻值
以媚居正，遂落职闲住。久之，子寿祖。